Eugenio Gays

Pitor.
Eugenio Gays a l'era nassù dël 1861 a Ruvera.
Sò pare, diretor dël demani ëd Turin, a vorìa che sò fieul a studièissa da avocat, ma chiel, assè giovo, a l'é anscrivusse a l'Academia dle Bele Art ëd Turin.
Ambelessì a l'é stàit anlev d'Enrico Gamba e d'Andrea Gastaldi.
Antra ij sò cambrada a-i son ëstaje Edoardo Calandra, Giacomo Grosso, Vittorio Cavalleri, Leonardo Bistolfi e Pietro Canonica.

Livrà jë studi, Gays a l'ha frequentà për un pòch ëd temp l'atelié d'Alberto Pasini e Carlo Pittara.
A l'ha peui tramudà për un pòch a Paris e apress a l'ha ancaminà a viagé pr'ësté an dij pòst pì leugn: a l'é fërmasse an Tunisìa, an Egit, an Maròch, an Algerìa e a Costantinòpoli.

A la fin a l'ha vorsù torné an sò Canavèis.
A l'ha seghità a pituré e a smon-e ij sò quàder a la Promotris dle Bele Art e al Sìrcol ëd j'Artista ëd Turin e a l'ha torna fàit dij viage a Paris e a Londra.
Dël 1906 a l'ha smonù soe euvre a Bristol e a l'é stàit premià con na mudaja d'òr.
A l'ha partissipà a d'àutre mostre amportante a Génoa, Triest e Osta.

Eugenio Gays a l'é mòrt a Corgné dël 1938.

La técnica prinsipal ëd Gays a l'é stàita l'aquarela.
Ij sò travaj a l'han sempe trovà l'aprovassion e l'amirassion ëd la crìtica.

Euvre prinsipaj
Fior (1928, aquarela, 28,5x38 centim)
Rivara - Piassa dël mërcà (aquarela, 35x54,5 centim)
Sota ij pòrti 'd Turin (aquarela, 33x23 centim)

Gays, Eugenio